Hun er bygningsmaler til hverdag, men når hun har fri er det noget helt andet malerkunst, som Inger Riis fra Mors kaster sig over.

Normalt er det den helt bredde pensel, som Inger Riis fra Vils på Mors gør brug af, når hun begiver sig ud i malerkunstens forunderlige verden. Hun lever nemlig til dagligt en tilværelse som selvstændig bygningsmaler, men de seneste fem år har hun foruden husvægge og tagfacader også udfoldet sine evner på et helt andet og noget mindre lærred. - Jeg prøver at give mine kunder en fornemmelse for, at man kan andet end at male gråhvid og lysegråt, fortæller Inger Riis. Ligesom Clark Kent transformerer sig til Superman efter fyraften, så gennemgår den garvede bygningsmaler fra Mors også noget af en udvikling, når dagens gøremål endelig er færdiggjort. Her lader hun nemlig malerrullen stå og slår så i stedet sine folder ved et skrivebord med en bordlampe på sin side og med en blyant i hånden. Det gør hun for at begive sig ud i portrætmalerier, for selvom det kan være svært at forstå i en tid med 3D-animation og computereffekter, så findes der nærmest ikke grænser for, hvad Inger Riis kan trylle frem på sit A4-papir kun med hjælp fra en blyant. - Det er en passion for mig, og det er balsam for min sjæl, for det er jo ikke noget, jeg gør for andre end mig selv, fortæller Inger Riis. Tager omkring 40 timer at lave Inger Riis´ portrætmalerier tager cirka mellem 35 og 40 timer at lave, og det hele foregår i fri hånd med kun et foto som hjælpemiddel. - Jeg begynder altid med at skitsere med blyant. Når det så er på plads, og alle proportionerne er fuldstændig i vinkel, så begynder jeg at farvelægge. Det er lavet på helt gammeldags manér, fortæller hun. Hun håber, at portrætterne en dag kan blive mere end bare en hobby. Hun tror dog ikke helt selv på, at kunstnerdrømmene kan komme til at bære hele det økonomiske læs, og derfor fortsætter hun også foreløbigt som bygningsmaler. - Jeg skal til at gøre noget seriøst benarbejde for at komme ud og vise, hvad jeg kan. Hvis man skyder efter månen, så kan det være, at man rammer stjernerne, lyder det fra Inger Riis. Lige nu er Inger Riis' portrætter ikke til salg. Hun vil i stedet gemme på dem, så hun en dag kan udstille dem. Se flere billeder her: